Ietermagodief gevonnis - Mogol Pos
February 16, 2018 February 23, 2018 - by Leoni Kruger - Leave a Comment
BALTIMORE — Piason Changoja (34) 'n Zimbabwiese burger, is Vrydag 9 Februarie in die Landdroshof in Bochum (Baltimore-omgewing) gevonnis tot 'n boete van R10 000 of vyf jaar gevangenisstraf vir die onwettige aanhouding en verkoop van 'n ietermago.
Dié ietermago wat verkoop sou word
Volgens adjudant-offisier Jurg van Heerden van die Bedreigde Spesies-eenheid in Limpopo, het 'n boer van die omgewing hulle geskakel nadat Changoja by hom wou hoor of hy nie 'n koper vir 'n ietermago het nie.
Die boer het vir Changoja gesê hy stel self belang om die ietermago te koop, waarna hy Van Heerden asook die Departement van Natuurbewaring geskakel het. Changoja het afgespreek om sy koper by die T-aansluiting by Baltimore te ontmoet. Toe Van Heerden en sy span daar opdaag wag daar 'n ander man, ook 'n Zimbabwiese burger, vir hulle en sê Changoja het versoek dat hulle hom by die Swartwaterafdraai ontmoet. Changoja het daar aangekom met 'n motorfiets met 'n groot swart krat agterop. Binne-in die krat was die 10 kg-wyfieietermago in 'n wit sak toegevou. Hy wou haar vir net R15 000 verkoop. Volgens Van Heerden is die waarde van 'n wyfieietermago met 'n massa van 10 kg sowat R300 000.
Albei die verdagtes is gearresteer, maar die een se saak is teruggetrek.
Changoja het die R10 000 boete betaal en is vrygelaat.
Prof Ray Jansen van die Tswane University of Technology (TUT) het verswarend in die hof getuig en die belangrikheid van hierdie diere en in hoe 'n mate hulle bedreig is in die wêreld aan die hof verduidelik. Die ietermago is tans 'n nommer een bedreigde spesie op Cities se lys van bedreigde spesies.
Volgens Van Heerden is die maksimum vonnis vir 'n oortreding soos hierdie R250 000 of 15 jaar gevangenisstraf en is 'n boete van slegs R10 000 nie in lyn hiervolgens nie.
Die wyfieietermago is intussen in Limpopo vrygelaat met 'n mikroskyfie wat haar bewegings monitor. Sy beweeg vrylik rond, eet goed en het goed aangepas.